SL Uradni list Evropske unije C 170/9

Obvestilo o zaključku zaščitne preiskave v zvezi z nekaterimi tekstilnimi izdelki s poreklom iz Ljudske republike Kitajske

(2005/C 170/03)

1. UVOD

Komisija je 29. aprila 2005 z obvestilom o začetku, objavljenim v Uradnem listu Evropske unije (1), na svojo pobudo v skladu s členom 10a Uredbe Sveta (EGS) št. 3030/93 (2) začela zaščitno preiskavo o uvozu devetih kategorij izdelkov s poreklom iz Ljudske republike Kitajske („LRK“) v Skupnost.

Komisija je 27. maja 2005 zahtevala uradno posvetovanje z LRK v skladu z odstavkom 242 Poročila delovne skupine o pristopu LRK k STO in členom 10a Uredbe Sveta (EGS) št. 3030/93 v zvezi s kategorijo 4 (T-majice) in kategorijo 115 (lanena preja). Komisija je zgodaj ugotovila, da se je zaradi motenj na trgu trgovina s temi izdelki nepravilno razvijala.

2. ZAKLUČEK ZAŠČITNE PREISKAVE

Po posvetovanjih v skladu z odstavkom 242 Poročila delovne skupine o pristopu LRK k STO 10. junija 2005 so Komisija in organi LRK sprejeli memorandum o soglasju glede količinskih omejitev za uvoz iz LRK v Skupnost v zvezi z desetimi kategorijami izdelkov, od katerih jih je šest predmet sedanje preiskave: kategorija 4 (T-majice), kategorija 5 (puloverji), kategorija 6 (hlače), kategorija 7 (bluze), kategorija 31 (modrčki) in kategorija 115 (lanena preja ali preja iz ramije). Zaradi tega memoranduma o soglasju je bila Uredba Sveta (EGS) št. 3030/93 spremenjena z Uredbo Komisije (ES) št. 1084/2005 (3) in sedanjo zaščitno preiskavo za izdelke, ki jih zajema, je treba zaključiti.

V zvezi s preostalimi tremi kategorijami izdelkov, ki so predmet preiskave, namreč kategorija 12 (hlačne nogavice in nogavice), kategorija 15 (ženski površniki) in kategorija 117 (tkanine iz lanu) in niso bile vključene v memorandum o soglasju, o katerem sta se dogovorili Komisija in LRK, je Komisija menila, da kljub povečanju uvoza iz LRK, splošni položaj proizvajalcev Skupnosti ne zahteva uvedbe ukrepov v skladu z odstavkom 242 Poročila delovne skupine o vstopu LRK k STO (4) in členom 10a Uredbe Sveta (EGS) št. 3030/93 zaradi razlogov, navedenih v nadaljevanju.

Kategorija 12 (hlačne nogavice in nogavice)

Medtem ko se je uvoz izdelkov iz kategorije 12 s poreklom iz LRK v primerjavi z istim obdobjem leta 2004 v prvem četrtletju 2005 zelo povečal, se stopnja rasti uvoza iz LRK znižuje. 305-odstotna rast v prvem četrtletju leta 2005 se je v obdobju od januarja do aprila 2005 znižala na 246 %.

Glede stanja proizvajalcev Skupnosti, ki izdelujejo te izdelke, se zdi, da sta tako proizvodnja kot zaposlenost v primerjavi z istim obdobjem leta 2004 v prvem četrtletju 2005 ostali bolj ali manj stabilni, tudi če se je število naročil zmanjšalo.

Kategorija 15 (ženski površniki)

Medtem ko se je uvoz izdelkov iz kategorije 15 s poreklom iz LRK v primerjavi istim obdobjem leta 2004 v prvem četrtletju 2005 zelo povečal, opozorilna stopnja, kot je opredeljena v okvirnih smernicah za uporabo člena 10a Uredbe Sveta (EGS) št. 3030/93, na koncu prvih štirih mesecev leta 2005 ni bila dosežena. Poleg tega se stopnja rasti uvoza iz LRK znižuje. 181-odstotna rast v prvem četrtletju leta 2005 se je v obdobju od januarja do aprila 2005 znižala na 158 %.

Povečan uvoz iz LRK se je zaradi očitnega povečanja potrošnje v Skupnosti v celoti absorbiral. V absolutnem smislu se je uvoz iz LRK v primerjavi z istim obdobjem leta 2004 v prvem četrtletju 2005 povečal za 9 milijonov enot, medtem ko se je očitna potrošnja v istem obdobju povečala za več kot 10 milijonov enot.

Glede stanja proizvajalcev Skupnosti, ki izdelujejo te izdelke, se zdi, da so medtem, ko se je proizvodnja v primerjavi z istim obdobjem leta 2004 v prvem četrtletju leta 2005 nekoliko zmanjšala, stopnje dobička proizvajalcev Skupnosti, ki izdelujejo te izdelke, ostale stabilne in pozitivne, in ugotovljeno ni bilo nobeno izredno zmanjšanje zaposlovanja.

Kategorija 117 (tkanine iz lanu)

Čeprav se je uvoz izdelkov iz kategorije 117 iz LRK v primerjavi z istim obdobjem leta 2004 v prvem četrtletju 2005 zelo povečal, je to povečanje (okrog 2 300 ton) prizadelo zlasti ostale tretje države. Uvoz v Skupnost se je v celoti povečal za samo okrog 700 ton.

Čeprav so kitajske povprečne cene na enoto nižje od cen drugih glavnih dobaviteljev, so v prvem četrtletju 2005 v primerjavi z istim obdobjem leta 2004 ostale stabilne.

Glede stanja proizvajalcev Skupnosti, ki izdelujejo te izdelke, se zdi, da kljub temu, da se je proizvodnja v prvem četrtletju leta 2005 v primerjavi z istim obdobjem leta 2004 nekoliko zmanjšala (zmanjšanje za okrog 4 000 ton), ni očitno, da je do tega zmanjšanja prišlo samo zaradi povečanja uvoza iz LRK.

3. SKLEPNA UGOTOVITEV

Iz zgoraj navedenih razlogov se zaščitna preiskava v zvezi z nekaterimi tekstilnimi izdelki s poreklom iz Ljudske republike Kitajske, ki se je začela 29. aprila 2005, zaključi.

(1) UL L 104, 29.4.2005, str. 21.

(2) UL L 275, 8.11.1993, str. 3. Uredba, kakor je bila nazadnje spremenjena z Uredbo Komisije (ES) št. 930/2005 (UL L 162, 23.6.2005, str. 1).

(3) UL L 177, 9.7.2005, str. 19.

(4) Dokument WT/MIN(01)3 z dne 10. novembra 2001.